## Metrovalencia oferix servicis especials de tramvia a Fira València per a acudir a OWN Valencia, Airsoft Encounter i Shishamasse i Vaporfair

*** Del 27 al 29 de juny se celebra el certamen d’entreteniment digital, l’activitat ludicoesportiva d’*airsoft* i la de xixes, vaporejadors i accessoris
* La freqüència de pas, divendres, serà de 30 minuts, i el cap de setmana, entre 30 i 40 minuts**

Metrovalencia posa en funcionament, a partir del divendres 27 i fins al diumenge 29 de juny, servicis especials en la línia 4 de tramvia fins a Fira València, amb l’objectiu de facilitar l’accés a les persones que acudisquen a OWN Valencia, anteriorment denominada Dreamhack; Airsoft Encounter; i Shishamasse i Vaporfair, els certàmens d’entreteniment digital, l’activitat ludicoesportiva d’*airsoft* i la de xixes, vaporejadors i accessoris, respectivament.

Durant la celebració dels certàmens, el servici de tramvia de Metrovalencia circularà, divendres, entre la parada de Doctor Lluch i la de Fira, i viceversa, amb una freqüència de pas de 30 minuts, entre les 06:00 i les 22:00 hores; i dissabte i diumenge serà entre 30 i 40 minuts, entre les 06:00 i les 23:00 hores.

El divendres 27 de juny, el primer comboi eixirà des de Doctor Lluch a les 06:10 hores. L’últim des d’esta estació serà a les 21:30 hores. Des de Fira, el primer serà a les 07:04 hores, i l’últim transport s’oferirà a les 22:19 hores.

El dissabte 28 de juny, el primer tramvia des de Doctor Lluch circularà a partir de les 06:00 hores, i, des de Fira, l’últim serà a les 22:19 hores.

El diumenge 29 de juny, la primera unitat partirà des de Doctor Lluch a les 07:20 hores, i des de Fira l’última eixirà a les 22:19 hores.

Amb la finalitat d’agilitzar el servici, tots els tramvies que facen el recorregut fins a la Fira de Mostres ho indicaran en el rètol de destinació situat en la capçalera de la unitat. Juntament amb el tramvia, també es pot accedir a Fira València desplaçant-se fins a l’estació Les Carolines-Fira de la línia 2 de Metrovalencia.

Tots aquells usuaris que desitgen ampliar la informació d’horaris i freqüències d’este servici poden consultar la pàgina web [www.metrovalencia.es](http://www.metrovalencia.es) i el telèfon gratuït d’informació i atenció al client 900 46 10 46, així com @metrovalencia, el perfil de facebook/metrovalencia.fgv i l’app oficial de Metrovalencia.

Fecha: 26/06/2025